b'\n_START_ARTICLE_\nSenov\xc4\x97s Kipras\n_START_SECTION_\nGeografija\n_START_PARAGRAPH_\nKipras yra tre\xc4\x8dia pagal dyd\xc4\xaf Vidur\xc5\xbeemio j\xc5\xabros sala (po Sicilijos ir Sardinijos). Bendra jo teritorija 9251\xc2\xa0km\xc2\xb2. Auk\xc5\xa1\xc4\x8diausias kalnas yra Olimpas (1953 m). Ypa\xc4\x8d \xc4\xafsp\xc5\xabdinga Kipro gamta\xc2\xa0\xe2\x80\x93 devynis m\xc4\x97nesius (nuo kovo iki lapkri\xc4\x8dio) \xc5\xa1alyje trunka vasara, na, o likusius tris, kaip sako patys kiprie\xc4\x8diai,\xc2\xa0\xe2\x80\x93 pavasaris. Tod\xc4\x97l netgi per vadinam\xc4\x85j\xc4\xaf pavasar\xc4\xaf galima maudytis j\xc5\xabroje, kurios vandens temperat\xc5\xabra nenukrenta \xc5\xbeemiau 18-19 laipsni\xc5\xb3.\n_START_SECTION_\nKipro prie\xc5\xa1istor\xc4\x97\n_START_PARAGRAPH_\nManoma, kad pirmieji \xc5\xbemon\xc4\x97s Kipre gyveno jau v\xc4\x97lyvuoju paleolito laikotarpiu, ta\xc4\x8diau pirmosios negin\xc4\x8dytinos \xc5\xbemogaus gyvenviet\xc4\x97s randamos i\xc5\xa1 IX t\xc5\xabkst. pr. m. e., t. y. i\xc5\xa1 ankstyvojo neolito laikotarpio. \xc5\xa0ie \xc5\xbemon\xc4\x97s, atsik\xc4\x97l\xc4\x99 i\xc5\xa1 Azijos \xc5\xbeemyno, jau buvo \xc5\xbeemdirbiai ir augino kvie\xc4\x8diai. Kartu su savimi jie atsigabeno ir gyvulininkyst\xc4\x97s kult\xc5\xabr\xc4\x85: augino \xc5\xa1unis, o\xc5\xbekas, avis, galb\xc5\xabt ir kiaules bei jau\xc4\x8dius. Jie stat\xc4\x97si apvalaus plano namus, ta\xc4\x8diau nemok\xc4\x97jo \xc5\xbeiesti keramikos. \xc5\xa0ie gyventojai mok\xc4\x97jo kasti \xc5\xa1ulinius, kurie laikomi seniausiais \xc5\xbeinomais pasaulyje, be to, laidojo kates - seniausias \xc5\xbeinomas palaidotos kat\xc4\x97s radinys pasaulyje._NEWLINE_VI t\xc5\xabkst. pr. m. e. Kipre suklest\xc4\x97jo akeramin\xc4\x97 Chirokitijos kult\xc5\xabra, kuri\xc4\x85 V t\xc5\xabkst. pr. m. e. pakeit\xc4\x97 keramin\xc4\x97 Sotiros kult\xc5\xabra. IV-III t\xc5\xabkst. pr. m. e. siejami su chalkolito laikotarpiu, kuomet vario apdirbimo technika atkeliavo \xc4\xaf sal\xc4\x85.\n_START_SECTION_\nKipras gele\xc5\xbeies am\xc5\xbeiuje\n_START_PARAGRAPH_\nXI a. pr. m. e. Kipre prasid\xc4\x97jo gele\xc5\xbeies am\xc5\xbeius, kuris dalinamas \xc4\xaf tris pagrindinius laikotarpius: geometrin\xc4\xaf (1050-700 m. pr. m. e.), archajin\xc4\xaf (700-475 m. pr. m. e.) ir klasikin\xc4\xaf (475-323 m. pr. m. e.). Geometriniu laikotarpiu Kipre buvo masi\xc5\xa1kai vykdoma kolonizacija, kuri\xc4\x85 vykd\xc4\x97 graikai, ir finikie\xc4\x8diai. Kai kuriais atvejais jie \xc4\xafsikurdavo nuo seno saloje klest\xc4\x97jusiuose centruose, o kitais atvejais kurdavo naujus miestus. Taip susiformavo 10 \xc5\xa1altiniuose minim\xc5\xb3 miest\xc5\xb3 valstybi\xc5\xb3, kuri\xc5\xb3 pavadinimai tapatinami su \xc5\xa1iais miestais: Salamis, senasis Pafosas, Kurionas, Amantas, Kitijonas, Tamasas, Ledra, Idalionas, Chitrai, Solai. V\xc4\x97liau minimos dar trys karalyst\xc4\x97s: Marionas, Lapitas ir Kirenija._NEWLINE_Tuometin\xc4\x97je Kipro kult\xc5\xabroje ry\xc5\xa1ki azijin\xc4\x97 \xc4\xaftaka, kuri juntama tiek architekt\xc5\xabroje, tiek religijoje. \xc4\x8cia buvo garbinami semiti\xc5\xa1ki dievai Anatas, Baalas, E\xc5\xa1munas, Re\xc5\xa1efas, Melkartas, o taip pat egiptieti\xc5\xa1kieji dievai. Labiausiai i\xc5\xa1plit\xc4\x99s buvo Astart\xc4\x97s kultas, kuri vietos \xc4\xafra\xc5\xa1uose \xc5\xbeinoma kaip karalien\xc4\x97. Kadangi graikai tapatino Astart\xc4\x99 su Afrodite, v\xc4\x97lesniu laikotarpiu sala prad\xc4\x97ta sieti su Afrodite ir laikyta pastarosios gimimo vieta._NEWLINE_VIII a. pr. m. e. asir\xc5\xb3 \xc5\xa1altiniai mini, kad Asirijos imperija 709 m. pr. m. e., valdant Sargonui II, u\xc5\xbekariavo Kipro sal\xc4\x85 (\xc4\x8dia vadinam\xc4\x85 Ia) ir 7 jos karalystes. V\xc4\x97lesniuose \xc5\xa1altiniuose minimos 10 arba 13 karalys\xc4\x8di\xc5\xb3. Apie 627 m. pr. m. e., \xc5\xbelugus Asirijai, Kipro valstyb\xc4\x97s v\xc4\x97l i\xc5\xa1kovojo nepriklausomyb\xc4\x99. Ta\xc4\x8diau netrukus, apie 570 m. pr. m. e., juos nukariavo Egipto faraonas Amasis II. Tuo metu saloje labai paplito egiptieti\xc5\xa1kos mados ir kult\xc5\xabra._NEWLINE_546 m. pr. m. e. Achemenid\xc5\xb3 imperija u\xc5\xbe\xc4\x97m\xc4\x97 Kipr\xc4\x85, ta\xc4\x8diau leido vietos karaliams i\xc5\xa1laikyti savivald\xc4\x85. Visos karalyst\xc4\x97s apie 500 m. pr. m. e. jau kaldino savo pinigus naudodamos persi\xc5\xa1k\xc4\x85 mat\xc5\xb3 sistem\xc4\x85. Miestai tur\xc4\x97davo tiekti reguliari\xc4\x85 duokl\xc4\x99, o karo \xc5\xbeygi\xc5\xb3 metu prisid\xc4\x97ti prie Persijos armijos kariais bei laivais. I\xc5\xa1 \xc5\xa1io laikotarpio randama \xc5\xa1iek tiek persi\xc5\xa1ko stiliaus statini\xc5\xb3._NEWLINE_Nuo VI a. pr. m. e. saloje stipr\xc4\x97jo ir graiki\xc5\xa1ka \xc4\xaftaka, ypa\xc4\x8d i\xc5\xa1 Jonijos. Ji rei\xc5\xa1k\xc4\x97si pirmiausia graiki\xc5\xa1ko stiliaus skulpt\xc5\xabrose tarp kuri\xc5\xb3 pasitaiko ir vyri\xc5\xa1kos lyties kur\xc5\xb3 bei moteri\xc5\xa1kos lyties kor\xc5\xb3. Kuomet 499 m. pr. m. e. Jonijoje prasid\xc4\x97jo sukilimas, Kipro miestai j\xc4\xaf palaik\xc4\x97 ir dalyvavo sukildami prie\xc5\xa1 Achemenid\xc5\xb3 vald\xc5\xbei\xc4\x85. Kitais metais vis\xc5\xb3 miest\xc5\xb3 armijos buvo sutriu\xc5\xa1kintos, ir Kipras v\xc4\x97l sugr\xc4\xaf\xc5\xbeo \xc4\xaf Persijos kontrol\xc4\x99._NEWLINE_Karai vyko ir tarp atskir\xc5\xb3 miest\xc5\xb3 valstybi\xc5\xb3. Pvz. V a. pr. m. e. suklest\xc4\x97jo Kitijonas, kuris u\xc5\xbegrob\xc4\x97 savo kaimyno Idaliono \xc5\xbeemes ir netgi vertingas Tamaso vario kasyklas. Ta\xc4\x8diau galutin\xc4\x99 pergal\xc4\x99 miest\xc5\xb3 tarpusavio kovose \xc5\xa1vent\xc4\x97 Salamis, kurio karalius Evagoras I (435\xe2\x80\x93374) i\xc5\xa1pl\xc4\x97t\xc4\x97 hegemonij\xc4\x85 visoje saloje. Graik\xc5\xb3 karuose jis palaik\xc4\x97 At\xc4\x97n\xc5\xb3 pus\xc4\x99, ir visapusi\xc5\xa1kai r\xc4\x97m\xc4\x97 \xc5\xa1\xc4\xaf miest\xc4\x85. Evagoras netgi band\xc4\x97 i\xc5\xa1kovoti nepriklausomyb\xc4\x99 i\xc5\xa1 Persijos, ta\xc4\x8diau sukilus Kitijono, Amanto ir Solio karaliams, Persai Kipr\xc4\x85 v\xc4\x97l susigr\xc4\x85\xc5\xbeino. Dar vienas nes\xc4\x97kmingas Kipro sukilimas prie\xc5\xa1 persus \xc4\xafvyko 350-344 m. pr. m. e.\n_START_SECTION_\nHelenistinis laikotarpis\n_START_PARAGRAPH_\nPo to, kuomet 334 ir 333 m. pr. m. e. Aleksandras Makedonietis patyr\xc4\x97 dideles pergales prie\xc5\xa1 Achemenidus prie Graniko ir Ipso, Kipro miest\xc5\xb3 karaliai i\xc5\xa1 karto per\xc4\x97jo \xc4\xaf \xc5\xa1io pus\xc4\x99, pasi\xc5\xablydami jam savo laivynus tolimesn\xc4\x97se kovose su persais. Kiprie\xc4\x8diai labai prisid\xc4\x97jo prie Tyro miesto pa\xc4\x97mimo 332 m. pr. m. e., o v\xc4\x97liau pad\xc4\x97jo Aleksandro armijai statyti laivus, reikalingus Azijos u\xc5\xbekariavimams._NEWLINE_Nors Kipro miest\xc5\xb3 karaliai tik\xc4\x97josi i\xc5\xa1tr\xc5\xabkti i\xc5\xa1 Persijos kontrol\xc4\x97s ir \xc4\xafgyti autonomij\xc4\x85, realiai jie atsid\xc5\xabr\xc4\x97 naujoje Aleksandro imperijoje. Pavyzd\xc5\xbeiui, jie prarado teis\xc4\x99 kaldinti pinigus su savo atvaizdais, nes monetose tur\xc4\x97jo b\xc5\xabti vaizduojamas Aleksandras._NEWLINE_323 m. pr. m. e. Aleksandrui mirus, d\xc4\x97l Kipro salos kovojo du diadochai: Antigonas Vienaakis ir Ptolem\xc4\x97jas Lagas. Tod\xc4\x97l Kipro karaliai \xc5\xa1iuo klausimu irgi pasidalino. Ptolem\xc4\x97j\xc4\x85 palaik\xc4\x97 Salamio karalius Nikokreonas, Solono Pasikratis, Pafoso Nikoklis, ir Amanto Androklis. Tuo tarpu Lapito ir Kirenijos karalius Praksipas, Kitijono Pumiatonas (ar Pigmalionas) ir Marijono Stasioikas palaik\xc4\x97 Antigon\xc4\x85. Tai suk\xc4\x97l\xc4\x97 abiej\xc5\xb3 pusi\xc5\xb3 palaikomus karus saloje._NEWLINE_Galiausiai Kipre 312 m. pr. m. e. i\xc5\xa1silaipino Ptolem\xc4\x97jas, kuris sunaikino pasiprie\xc5\xa1inusias karalystes, nu\xc5\xbeud\xc4\x97 ar kitaip nubaud\xc4\x97 j\xc5\xb3 karalius, ir j\xc5\xb3 \xc5\xbeemes atidav\xc4\x97 Nikokreonui. \xc5\xa0is tapo svarbiausiu karaliumi Kipre, nors tur\xc4\x97jo derinti savo sprendimus su Pafosu ir Solonu. Tiesa 306-301 m. pr. m. e. Antigono s\xc5\xabnus Demetrijus trumpai vald\xc4\x97 sal\xc4\x85, siekdamas paversti Kipr\xc4\x85 savo u\xc5\xbekariavim\xc5\xb3 baze._NEWLINE_Po Ipso m\xc5\xab\xc5\xa1io iki pat 58 m. pr. m. e. Kipras buvo valdomas Ptolem\xc4\x97j\xc5\xb3 dinastijos, kurios politinis centras koncentravosi Egipte. Tai buvo svarbi sala Vidur\xc5\xbeemio j\xc5\xabros prekyboje, palaikiusi santykius su dviem svarbiausiais regiono miestais: At\xc4\x97nais ir Aleksandrija. Ptolem\xc4\x97j\xc5\xb3 laikais kiprie\xc4\x8diai buvo galutinai helenizuoti: graik\xc5\xb3 kalba, graik\xc5\xb3 ra\xc5\xa1tas ir graik\xc5\xb3 kult\xc5\xabra galutinai nustelb\xc4\x97 sen\xc4\x85j\xc4\xaf vietin\xc4\xaf ir azijin\xc4\xaf salos pagrind\xc4\x85._NEWLINE_I a. pr. m. e. Romos imperija prisijung\xc4\x97 Kipr\xc4\x85 ir pavert\xc4\x97 j\xc4\xaf viena i\xc5\xa1 provincij\xc5\xb3.'